এই একাধিক কনসোলগুলি শুধুমাত্র ভার্চুয়াল টার্মিনাল ব্যবহারের মধ্যেই সীমাবদ্ধ নয়। চাইলে আপনি একটি ডাম্ব টার্মিনাল (dumb terminal) এর সাহায্যে লিনাক্স পিসির সাথে সিরিয়াল পোর্টের মাধ্যমে কানেক্ট হতে পারেন এবং /etc/inittab ফাইলের কয়েকটি লাইন আনকমেন্ট করার মাধ্যমেই তাদের নিজস্ব টার্মিনাল সেশন ব্যবহারের সুযোগ করে দিতে পারেন। ডাম্ব টার্মিনাল ব্যবহারের বদলে আপনি সাধারন পিসি ও ব্যবহার করতে পারেন যেটি HyperTerm নামক প্রোগ্রামের সাহায্যে লিনাক্স মেশিনের সিরিয়াল পোর্টের মাধ্যমে কানেক্ট হবে। একটি পিসি টু পিসি কানেকশনের জন্য নাল-মডেম কেবল প্রয়োজন হয়ে থাকে। ডাম্ব টার্মিনাল এর ক্ষেত্রে এ ধরনের কেবল লাগতেও পারে আবার নাও লাগতে পারে যেটি মূলত ইন্টারফেস এর উপর নির্ভর করে থাকে। যেহেতু বেশিরভাগ পিসি-তেই দুটি সিরিয়াল পোর্ট থাকে তাই একই লিনাক্স সিস্টেম কমপক্ষে ৩ জন লোক একসাথে ব্যবহার করতে পারবে।